Iqembu le Mighty Warriors linqobe ele Zambia 
Ngokunqoba elikwenze ele Zambia, iqembu labesifazane elimela ilizwe emdlalweni wenguqu seliphumelele ukuyadlala emncintisweni owe Africa Women Cup of Nations
BULAWAYO — Iqembu labesifazane elimela ilizwe emdlalweni wenguqu liphumelele ukuyadlala emidlalweni ye Africa Women Cup of Nations ngemva kokunqoba ele Zambia ngeSonto. Iqembu le Mighty Warriors linqobe ele Zambia nge 3 ka 2 ngeSonto emdlalweni odlalelwe kwele Zambia njalo nxa sekuhlanganiswa lempumela eyomdlalo wehlandla lakuqala odlalelwe kwele Zimbabwe ngeviki edluleyo wona ophele iqembu le Zimbabwe linqobe nge 1 ka nya kutsho ukuba iqembu le Zimbabwe linqobe nge 4 ka 2. Lokhu kutsho ukuba iqembu le Mighty Warriors lizakuba ngelinye lamaqembu azaphatheka kumcintiswano we Afcon ozakuba selizweni le Cameroon ekupheleni komnyaka. Phambilini kokuyadlala kwele Cameroon iqembu leZimbabwe lizabe liqale layaphatheka kumidlalo ye Olympics yona ezaqhutshelwa elizweni leBrazil ngenyanga kaNcwabakazi. …………………………….. Kolunye udaba olumayelana lomdlalo wenguqu Iqembu le Chicken Inn lihlezi esiqongweni sengalane kusigaba se Castle Premier Soccer League lilemiklomelo eyisithupha ngemva kokunqoba kuyo yonke imidlalo emibili eseliyidlale kusizini yalonyaka. Abafana baka Joey Antipas batshaye iqembu le Dynamos nge 3 ka nya kuviki lakuqala elemidlalo ye PSL kwathi ngeSonto edluleyo linqobe ele Border Strikers nge 1 ka nya emdlalweni obusenkundleni yeMandava. Kundawo yesibili engalaneni kuleqembu le FC Platinum lalo elilemiklomelo eyisithupha kodwa lona lingaphansi kwele Chicken Inn ngoba lihlohlwe kabili. Emdlalweni walo wakuqala wesizini iqembu le FC Platinum linqobe iqembu le Tsholotsho nge 2 ka 1 kwaba ngesifanayo njalo kumdlalo wabo wesibili ngeSonto lapho elitshaye khona iqembu le Highlanders nge 2 ka 1 emdlalweni obusenkundleni ye Barbourfields. Iqembu le Caps United lihlezi kundawo yesine lilemiklomelo emine ngemva kokuba ngutshiki lobhanqa 1 ka 1 leqembu elihlezi endaweni yesine ele Ngezi Platinum. Kundawo yesihlanu kutholakala iqembu le How Mine elinqobe ele ZPC Kariba nge 2 – 0 ngoMgqibelo ngaphansi kwalo kuleqembu le Triangle lona elilemiklomelo emine njalo elibe ngutshiki lobhanqa 0 – 0 leqembu le Dynamos ngoMgqibelo. Iqembu le Highlanders likundawo yesikhombisa lilemiklomelo emithathu okulinani elilingana lelileqembu elihlezi ngaphansi kwalo ele Harare City lona elibhaxabule ele Mutare City nge 4 ka 1 ngoLwesihlanu. Amanye amaqembu alemiklomelo emithathu ngabalisa ele Tsholotsho, ele ZPC Kariba kanye lele Chapungu. Iqembu le Bulawayo City lihlezi kundawo yetshumi lambili lilomklomelo owodwa ngemva kokuba linqotshwe nge 1 ka nya ngele Tsholotsho ngoMgqibelo ikanti ngosuku lwakuqala olwemidlalo libe ngutshiki lobhanqa 2 ka 2 lele How Mine. Ukaputeni weqembu le Bulawayo City uXolisani Moyo uthi iqembu lakhe liphazamiswe yikutshengiswa ikhasi elibomvu okwenziwe imvimbi yabo uBrighton Dube ngemva kokuba evimbe ibhola ngezandla selingena entubeni okuyinto edale ukuba iqembu le Tsholotsho liphiwe umbekwa. Ngaphansi kweqembu le Bulawayo City kuleqembu le Dynamos lalo elilomklomelo owodwa kuthi ngaphansi kwalo kulamaqembu amathathu angela ngitsho owodwa umklomelo abalisa ele Border Strikers, ele Hwange kanye lele Mutare City.